বিএনপির জাতীয় নির্বাহী কমিটির সদস্য ও মৌলভীবাজার জেলা বিএনপির সভাপতি এম নাসের রহমান বলেছেন, আওয়ামী লীগ ক্ষমতায় থাকার জন্য নীলনকশা করছে। কিন্তু দেশের মানুষ এ দুঃশাসন থেকে বিদায় চায়। তাই আগামী জাতীয় সংসদ নির্বাচন দলীয় সরকারের অধীনে হতে দেয়া হবে না। গণবিস্ফোরণের মাধ্যমে একতরফা ভূয়া নির্বাচন প্রতিহত করা হবে। তিনি ২৭ জুলাই শনিবার স্থানীয় বনফুল কমিউনিটি সেন্টারে জমিয়তে উলামায়ে ইসলাম বাংলাদেশ মৌলভীবাজার জেলা শাখার উদ্যোগে আয়োজিত বদর দিবসের আলোচনা, সভা দোয়া ও ইফতার মাহফিলে প্রধান অতিথির বক্তব্য রাখতে গিয়ে এসব কথা বলেন। সাবেক সাংসদ এম নাসের রহমান দেশকে বিপদের হাত থেকে বাঁচাতে ঈদের পর সবাইকে একসঙ্গে আন্দোলনে নামার আহ্বান জানিয়ে বলেন, আওয়ামী লীগ সবসময় স্বৈরাচারী ও সন্ত্রাসই করেছে, ভবিষ্যতেও তা-ই করবে। আওয়ামী লীগ ক্ষমতায় থাকলে দেশ ও দেশের মানুষ বাঁচবে না। তাদের হাত থেকে দেশের গণতন্ত্র, মানবাধিকার রক্ষা করতে হবে। ইফতারের আগে জাতির কল্যাণ কামনা করে বিশেষ মোনাজাত করা হয়। এতে জমিয়তে উলামায়ে ইসলামের সহস্রাধিক নেতাকর্মী উপস্থিত ছিলেন। জমিয়তে উলামায়ে ইসলাম বাংলাদেশ মৌলভীবাজার জেলা শাখার সভাপতি মাওলানা শায়খ সৈয়দ মাসউদ আহমদের সভাপতিত্বে ইফতার পূর্ব আলোচনা সভায় অন্যদের মধ্যে বক্তব্য রাখেন জমিয়তে উলামায়ে ইসলাম বাংলাদেশের কেন্দ্রীয় কমিটির যুগ্ম মহাসচিব মাওলানা মহিউদ্দিন একরাম, ছাত্র জমিয়ত কেন্দ্রীয় কমিটির সাবেক সভাপতি শেখ মুজিবুর রহমান,মৌলভীবাজার জেলা বিএনপির প্রথম যুগ্ম সম্পাদক এম এ মুকিত, মৌলভীবাজার জেলা বারের সাবেক সভাপতি এডভোকেট মুজিবুর রহমান মুজিব,মো.ইউছুফ আলী, পৌর বিএনপির ভারপ্রাপ্ত আহবায়ক কাউন্সিলর অলিউর রহমান, আব্দুল রহিম রিপন,সদর থানা বিএনপির যুগ্ম আহবায়ক ফখরুল ইসলাম, হেফাজতে ইসলাম মৌলভীবাজার জেলা শাখার সাংগঠনিক সম্পাদক মাওলানা আব্দুল হাকিমসহ স্থানীয় নেতৃবৃন্দ। স্টাফ রিপোর্টার॥